《久不作诗非避俗议偶老懒且次范君泽韵》
元代·方回

俗坌蝟毛奋，老倦龟壳缩。
闭门自著书，此外百无欲。
试将双鬓比，我白君尚绿。
固宜斗百篇，醉不问今昨。
异端朱翟徒，孟子辟之廓。
傲睨则有之，未必果落魄。
焉得百尺楼，与公共盘礴。
坐令许汜辈，螟蟭仰黄鹤。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。